Juuli alguses pealinnas toimuvale XI noorte laulu- ja tantsupeole "Maa ja ilm" sõidab Jõhvi vallast 140 lauljat, tantsijat ja võimlejat.  "Konkursisõel peole saamiseks oli seekord eriti  tihe - peole pääsevad vaid tublimad," ütles tantsuõpetaja Taivo Haljaste.  Jõhvi gümnaasiumist osalevad peol 9. klassi rahvatantsijad, keda juhendavad Taivo Haljaste ja Voldemar Berelkovski, ning 5. klassi rahvatantsijate ja võimlejate rühm, mõlemaid juhendab õpetaja Tiina Aasmäe. Laulukaare alla pääses ka gümnaasiumi poistekoor, keda õpetavad Tiina Damman ja Endla Jaanus, ning Hälis Rooste käe all õppiv mudilaskoor.  Kõik nimetatud kollektiivid said ülevaatusel kõrgeima või esimese kategooria.  Muusikakoolist sõidab peole mudilaskoor ja lastekoor Jelena Beljajeva juhendamisel.  Rongkäigus osaleb ka Jõhvi bigbänd.